Özlem Sara Cekic (SF), 2013-06-03:
Jeg vil rigtig gerne starte med at sige, at jeg også tror, at de fleste anerkender det kæmpe stykke arbejde, som familielægen derude laver.
Det her er mere et spørgsmål om, at alle skal have adgang til lige præcis det, som den tidligere ordfører fortalte om, nemlig at man har en familielæge, som man har en ret stor tillid til, fordi man også ved, at familielægen er den, man henvender sig til, hvis man selv eller ens børn har problemer, og derfor ønsker vi også, at alle borgere i Danmark skal have den adgang.
Desværre er det jo sådan i dag, at vi ved, at der er områder i Danmark, hvor der ikke er lægedækning, og det mener vi er dybt bekymrende.
For på den måde, som almen praksis fungerer på i dag, fungerer det rigtig godt, og derfor skal der også være mulighed for, at man kan få adgang til en læge.
Samtidig siger vi også, at det bliver utrolig vigtigt, at der er en sammenhæng i den behandling, man får.
Så når nogen er syg, skal det også være muligt, at man som læge i langt højere grad kan gå ind og samarbejde med kommunen eller med hospitalet, hvis det er det, der kræves.
Vi siger som det sidste også, at alle familielæger selvfølgelig skal følge de kvalitetsretningslinjer, der er i forhold til en behandling.
Det er nogle af de her ting, som vi ikke opgiver med lovforslaget.
Så har der jo i forbindelse med den her debat været sagt og skrevet en masse ting.
Der har været underskriftsindsamlinger, der gik ud på, at nu lukker man den ene praksis efter den anden, der har været underskriftsindsamlinger, der gik ud på, at nu tvangsflytter man de privatpraktiserende læger, og en masse andre ting; der var faktisk også nogle myter, der nærmest gik hen og blev til sandheder.
Så bliver det også sådan, at vi heller ikke kommer til at pådutte en læge nye opgaver, uden at lægen har aftalt det med regionerne, og uden der følger nogle penge med.
Der kan jeg så forstå at det, der har optaget PLO utrolig meget, er, hvordan taksterne skal være i forhold til de her ydelser, og om det skal være markedspriser, og der vil jeg bare sige at det må de så aftale videre med regionerne.
De kommer også til at sidde i et udvalg, hvor de kan få lov til at fortælle, hvad de har på hjerte.
Men samtidig vil jeg også gerne stå frem og sige, at det bliver sådan, at man ikke kommer til at få vetoret.
Jeg synes, det er helt utroligt, at der i et land som Danmark, som ikke er særlig stort, er områder, hvor man ikke har kontakt til en læge.
Altså, jeg kunne godt forstå det, hvis det var i Tyrkiet, for det er bare et megamonsterstort land, men ikke, at vi i et land som Danmark sidder og diskuterer, hvorvidt den mulighed skal være der eller ej.
Indtil videre har det jo været sådan, at PLO har haft muligheden for selv at kunne tage et ansvar.
Men det ansvar har de ikke løftet.
Der bliver vi bare nødt til at anerkende, at når der er områder i Danmark, hvor borgerne ikke har adgang til en læge, så må vi som ansvarlige politikere da også tage ansvaret på os.
Vi må sige, at hvis man ikke kan finde ud af det, selv om man har siddet og forhandlet i over et år, så må vi så gøre det.
Og det har jeg overhovedet ikke noget problem med at man gør.
For jeg synes, og SF synes, at det allervigtigste er, at vi ser det her ud fra borgerens synspunkt: Hvad er det, der er godt for borgeren?
Der vil jeg til enhver tid mene at det bedste for borgeren er at have adgang til en læge, og at lægen også i langt højere grad er i stand til at kommunikere med kommunen og hospitalet, og at man følger nogle retningslinjer, som også sikrer en høj kvalitet.
Derfor glæder jeg mig til, at vi i fællesskab skal snakke videre om det her lovforslag i udvalget.
Jeg kan forstå ud fra høringsbidragene, at der er rigtig mange, der faktisk bakker op om det her.
PLO har haft en række indvendinger, og dem har ministeriet faktisk også imødekommet.
Jeg har også hørt, at nogle få læger – det er ikke mange – har kvitteret for det.
Men sådan er det altid; når man går ind og sikrer en principiel adgang, altså en principiel lighed i sundhed, så vil der altid være nogle, der er sure.
Sådan er det.
Men jeg er faktisk rigtig glad for, at der bliver lægedækning alle steder.